Vazirlar Mahkamasi IIVga aloqador yangi qaror qabul qildi

Vazirlar Mahkamasining “Ichki ishlar organlari tizimida ovqatlanishni tashkil etish tartibini yanada takomillashtirish chora-tadbirlari to‘g‘risida”gi qarori qabul qilindi.
Hujjat bilan O‘zbekiston Respublikasi Ichki ishlar vazirligining:
oshxonalar xodimlari sonini, oziq-ovqat mahsulotlarini tashish va yetkazib berish xarajatlarini maqbullashtirish, tabiiy kamayish normalari doirasida nobudgarchiliklarni eng kam darajaga keltirish, taomlar turlarini xilma-xillashtirish va ovqat tayyorlash sifatini yaxshilash hamda bo‘linmalar faoliyatining samaradorligini oshirish imkonini beradigan autsorsing shartlarida O‘zbekiston Respublikasi ichki ishlar organlari xodimlari va harbiy xizmatchilari, shuningdek, Ichki ishlar vazirligi ta'lim muassasalari kursant va tinglovchilarining ovqatlanishini tashkil etish sohasida davlat-xususiy sheriklik mexanizmlarini bosqichma-bosqich joriy etish;
ovqatlanishni autsorsing shartlarida tashkil etish tartibini, birinchi navbatda, O‘zbekiston Respublikasi Ichki ishlar vazirligining harbiy qismlari, ta'lim muassasalari, vaqtincha saqlash hibsxonalari va davolash muassasalarida joriy etish to‘g‘risidagi takliflariga rozilik berildi.
Belgilab qo‘yilishicha:
autsorsing bo‘yicha umumiy ovqatlanish korxonalari xizmatlariga haq to‘lash miqdorlari autsorserning barcha xarajatlarini (soliqlar, xodimlarning ish haqi, transport xizmatlari hamda asbob-uskunalarni ta'mirlash va ulardan foydalanish va boshqalar) o‘z ichiga oladigan 20 foizgacha ustama haq hisobga olingan holda, shartnoma tuzilishi sanasida oziq-ovqat mahsulotlarining amaldagi o‘rtacha bozor narxlari bo‘yicha bir ovqatlanuvchiga tegishli kontingent uchun ovqatlanishning tasdiqlangan normasidan kelib chiqqan holda O‘zbekiston Respublikasi Ichki ishlar vazirligi tomonidan belgilanadi;
autsorserga shaxsiy tarkibning ovqatlanishini tashkil etish uchun ijara shartnomasi doirasida vaqtincha foydalanishga beriladigan oshxonalarning ishlab chiqarish xonalari, asbob-uskunalari, idish-tovoqlari va mebelidan foydalanganlik uchun ijara to‘lovi nol stavka bo‘yicha belgilanadi;
autsorser shaxsiy tarkibga ovqat tayyorlash uchun foydalanadigan kommunal xizmatlar qiymati ajratilgan budjet mablag‘lari doirasida O‘zbekiston Respublikasi Ichki ishlar vazirligi tomonidan qoplanadi;
autsorsingning shartnomalar bo‘yicha ko‘rsatilgan xizmatlari uchun narxlar qoidaga ko‘ra, ko‘pi bilan bir oyda bir martda qayta ko‘rib chiqilishi kerak;
autsorsing bo‘yicha shartnomalar umumiy ovqatlanish sohasida katta ish tajribasiga, tegishli moliyaviy va logistika bazasiga ega bo‘lgan talabgorlarga ustunlik berilgan holda, eng yaxshi takliflarni tanlab olish yo‘li bilan tuziladi;
sanitariya qoidalari, normalari va gigiyena normativlariga, shuningdek, texnik tartibga solish sohasidagi boshqa normativ hujjatlar talablariga to‘liq muvofiq bo‘lishi kerak bo‘lgan ovqat tayyorlash va mahsulotlar sifati zarurat bo‘lganda, boshqa vazirlik va idoralarning mutaxassislari jalb etilgan holda O‘zbekiston Respublikasi Ichki ishlar vazirligining tegishli bo‘linmalari tomonidan nazorat qilinadi.
O‘zbekiston Respublikasi Ichki ishlar vazirligi:
autsorsing tizimiga o‘tish munosabati bilan tejalgan pul mablag‘larini, birinchi navbatda, ichki ishlar organlarining xodimlari va harbiy xizmatchilari, ta'lim muassasalari kursant va tinglovchilari, shuningdek, vaqtincha saqlash hibsxonalarida saqlanayotgan shaxslarning ovqatlanish sharoitlarini yaxshilashga yo‘naltiradi;
O‘zbekiston Respublikasi Ichki ishlar vazirligining tegishli bo‘linmalarida shaxsiy tarkibning ovqatlanishini tashkil etish bo‘yicha autsorsing xizmatlarini ko‘rsatish tartibi to‘g‘risidagi nizomni Vazirlar Mahkamasiga tasdiqlash uchun ikki oy muddatda belgilangan tartibda kiritadi;
narxlarning asossiz o‘sib ketishiga va ovqat sifatining yomonlashishiga yo‘l qo‘ymaslik bo‘yicha qat'iy nazoratni ta'minlaydi.
Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari:
O‘zbekiston Respublikasi Ichki ishlar vazirligi bo‘linmalarining so‘rovi bo‘yicha oziq-ovqatlarga amaldagi o‘rtacha bozor narxlari to‘g‘risidagi ma'lumotlar muntazam taqdim etilishini;
autsorserlarga oziq-ovqat mahsulotlarini to‘g‘ridan-to‘g‘ri shartnomalar bo‘yicha bevosita fermer xo‘jaliklaridan, ulgurji savdo tashkilotlari va ularning vakillaridan sotib olishda har tomonlama yordam berilishini ta'minlaydi.